KOMISIJOS SPRENDIMAS
2007 m. kovo 23 d.
dėl standarto EN 71-1:2005 „Žaislų sauga. 1 dalis. Mechaninės ir fizikinės savybės“, susijusio su pusrutulio formos žaislams taikomais techniniais reikalavimais, nuorodos skelbimo pagal Tarybos sprendimą 88/378/EEB dėl žaislų saugos
(pranešta dokumentu Nr. C(2007) 1256)
(Tekstas svarbus EEE)
(2007/184/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gegužės 3 d. Tarybos direktyvą 88/378/EEB dėl valstybių narių įstatymų, susijusių su žaislų sauga, suderinimo (1), ypač į jos 6 straipsnio 1 dalies antrą pastraipą,
atsižvelgdama į pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (2), su pakeitimais, padarytais Direktyva 98/48/EB, 5 straipsnį įkurto nuolatinio komiteto (Standartų ir techninių reglamentų komiteto) nuomonę,
kadangi:
(1)
Direktyvos 88/378/EEB 2 straipsnyje nustatyta, kad žaislai gali būti pateikti rinkai, jei, juos naudojant pagal paskirtį arba kitu numanomu būdu, atsižvelgiant į įprastą vaikų elgseną, jie nekelia pavojaus naudotojų ar trečiųjų asmenų saugai ir (arba) sveikatai.
(2)
Pagal Direktyvos 88/378/EEB 5 straipsnio 1 dalį, laikomasi prielaidos, kad žaislai atitinka šios direktyvos 3 straipsnyje nurodytus esminius saugos reikalavimus, jeigu žaislai atitinka jiems taikomus nacionalinius standartus, kuriais perimami darnieji standartai, kurių nuorodos numeriai yra paskelbti Europos Bendrijų oficialiajame leidinyje.
(3)
Pagal Direktyvos 88/378/EEB 5 straipsnio 1 dalies antrąją pastraipą valstybės narės privalo paskelbti nacionalinių standartų, kuriais perimami darnieji standartai, kurių nuorodos numeriai buvo paskelbti Europos Bendrijų oficialiajame leidinyje, nuorodos numerius.
(4)
1998 m. liepos 15 d. Europos standartizacijos komitetas (CEN), gavęs Komisijos įgaliojimą, parengė ir patvirtino darnųjį standartą EN 71-1:1998 „Žaislų sauga. 1 dalis. Mechaninės ir fizikinės savybės“, kurio nuorodos numeriai pirmą kartą buvo paskelbti Europos Bendrijų oficialiajame leidinyje1999 m. liepos 28 d. (3).
(5)
2004 m. rugsėjo 16 d. Europos standartizacijos komitetas priėmė darniojo standarto EN 71-1:1998 „Žaislų sauga. 1 dalis. Mechaninės ir fizikinės savybės“ 10 keitinį. Šio keitinio nuorodos numeriai pirmą kartą buvo paskelbti Europos Sąjungos oficialiajame leidinyje2005 m. rugpjūčio 2 d. (4).
(6)
2005 m. rugsėjo 19 d. Europos standartizacijos komitetas priėmė darnųjį standartą EN 71-1:2005 „Žaislų sauga. 1 dalis. Mechaninės ir fizikinės savybės“, kuris yra konsoliduota darniojo standarto EN 71-1:1998 ir jo 11 keitinių versija. 10 keitinys įtrauktas į standartą EN 71-1:2005.
(7)
10 keitiniu siekiama spręsti klausimą, susijusį su uždusimo rizika, kurią kelia apvalūs, ovalūs ar elipsiniai puodelio, dubenėlio ar vienos kiaušinio pusės formos žaislai, kuriuos maži vaikai žaisdami gali užsidėti ant veido, dėl ko negalėtų įkvėpti oro. Keitinys netaikomas gėrimui skirtiems žaislams, pvz., puodeliams, priklausantiems arbatos gėrimui skirtam rinkiniui.
(8)
Pagal Direktyvos 88/378/EEB 6 straipsnio 1 dalį, Prancūzijos valdžios institucijos pateikė oficialų prieštaravimą, susijusį su standarte EN 71-1:2005 pusrutulio formos žaislams nustatytais reikalavimais, visų pirma dėl to, kad šie reikalavimai netaikomi gėrimui skirtiems žaislams.
(9)
Prancūzijos valdžios institucijos tvirtina, kad darniajame standarte pusrutulio formos žaislams nustatytais techniniais reikalavimais siekiama spręsti klausimą, susijusį su uždusimo rizika, kurią kelia tam tikros formos žaislai, kurie gali būti uždėti ant vaiko nosies ir burnos taip, kad jis negalėtų įkvėpti oro. Šiems gaminiams priskiriami ir gėrimui skirti žaislai. Yra didelė tikimybė, kad vaikai šiuos žaislus uždės sau ant burnos žaisdami ir dėdamiesi, kad geria. Todėl Prancūzijos valdžios institucijos tvirtina, kad gėrimui skirtiems žaislams turėtų būti taikomi pusrutulio formos žaislams nustatyti darniojo standarto EN 71-1:2005 reikalavimai.
(10)
Europos standartizacijos komiteto (CEN) teigimu, standartų nustatymas pusrutulio formos žaislams buvo pagrįstas incidentais, kai vaikai žaidė su tokiais žaislais savitarnos restoranuose. Šis darbas buvo grindžiamas išsamiu tyrimu, kuris buvo atliktas siekiant išsiaiškinti, atsižvelgiant į vaikų apsaugą, koks yra gaminių, kurių standartus reikia nustatyti, pavojingas dydis ir formos. CEN padarė išvadą, kad nebuvo užregistruota incidentų, susijusių su gėrimui skirtais žaislais (pvz., puodeliais, priklausančiais arbatos gėrimui skirtam rinkiniui) arba tikrais gėrimui skirtais puodeliais. Remiantis šiuo tyrimu CEN nusprendė, kad nėra pagrindo nustatyti šio konkretaus tipo žaislų standartus.
(11)
Komisijos prašymu valstybių narių žaislų saugos ekspertai pranešė Komisijai apie incidentus, kuriuos sukėlė panašūs žaislai. Incidentai minimi žurnale „Pediatrics“ (111 tomas, Nr. 1, 2003 m. sausis) paskelbtoje ataskaitoje. Remiantis šia ataskaita iš viso buvo nustatyta 17 incidentų. Visi tirti atvejai buvo susiję su vaikais, prie kurių veido buvo tvirtai prilipę pusiau standūs daiktai. 13 incidentų iš 17 buvo susiję su žaislais. Šie incidentai susiję su 4-36 mėn. vaikais.
(12)
Be to, Komisijai buvo pranešta apie vieną JAV įvykusį nemirtiną incidentą, kurį 2000 m. spalio 27 d. užregistravo JAV vartojimo gaminių saugos komisija. Buvo aptiktas dvejų su puse metų amžiaus vaikas, prie kurio burnos ir nosies buvo prilipęs kietojo plastiko žaislas. Šis žaislas priklausė arbatos gėrimui skirtų žaislų rinkiniui.
(13)
Remiantis Prancūzijos valdžios institucijų, kitų nacionalinės valdžios institucijų ir Standartų ir techninių reglamentų komiteto pateikta informacija, buvo nustatyta, kad gėrimui skirti žaislai gali kelti uždusimo riziką. Atsižvelgdamos į tai, kad pirmiau minėti standartai netaikomi šiems žaislams ir remdamosi Direktyvos 88/378/EEB 5 straipsnio 2 dalimi, valstybės narės laikosi prielaidos, kad minėti žaislai atitinka esminius saugos reikalavimus, tik gavusios EB tipo tyrimo sertifikatą, kurį išdavė notifikuotoji įstaiga,
PRIĖMĖ ŠĮ SPRENDIMĄ:
1 straipsnis
Standartas EN 71-1:2005 netaikomas puodelio formos, dubenėlio formos ar vienos kiaušinio pusės formos žaislams, kuriuose yra apvali, ovali ar elipsės formos anga ir kurie skirti gėrimui. Tačiau jie gali kelti tokią pačią uždusimo riziką kaip ir žaislai, kuriems šis standartas yra taikomas. Todėl Komisija įgalios atitinkamą Europos standartizacijos organizaciją persvarstyti minėtą standartą.
2 straipsnis
Europos Sąjungos oficialiajame leidinyje skelbiant standarto EN 71-1:2005 „Žaislų sauga. 1 dalis. Mechaninės ir fizikinės savybės“ nuorodą kartu pateikiamas ši papildoma pastaba:
„Apvalūs, ovalūs ar elipsiniai puodelio, dubenėlio ar vienos kiaušinio pusės formos gėrimui skirti žaislai, pvz., arbatos gėrimui skirtų žaislų rinkiniai, gali kelti pavojų vaikų sveikatai. Šiems žaislams netaikomas šis standartas, todėl šiems gaminiams turi būti išduotas EB tipo tyrimo sertifikatas, o atitiktis patvirtintam modeliui turi būti patvirtinama paženklinant „CE“ ženklu“.
3 straipsnis
Remiantis Direktyvos 88/378/EEB 5 straipsnio 1 dalies antrąja pastraipa, prie valstybių narių skelbiamų nacionalinių standartų, kuriais perimamas standartas EN 71-1:2005 „Žaislų sauga. 1 dalis. Mechaninės ir fizikinės savybės“, nuorodos pateikiama pastaba, tapati šio sprendimo 2 straipsnyje nustatytai pastabai.
4 straipsnis
Šis sprendimas skirtas valstybėms narėms.
Priimta Briuselyje, 2007 m. kovo 23 d.